
18.  januar 1998 - 5. februar 1998

18.01.98:
1. Dag - Søndag.

Tidlig afgang fra København til Amsterdam. Lang ventetid på fly videre mod Sana’a. Medpassagererne var for de flestes vedkommende Saudi Arabere, der skulle på pilgriomsrejse til Mekka. De stod af under mellemlanding i Jeddah. Efterhånden lignede flyet en badeanstalt for mænd. De havde skiftet til badehåndklæder og lagner og var ellers nøgne indenunder.

Indkvartering på hotel i Sana’a kl. 22.45 Spændende lille hotel (Taj Talha Hotel) midt imellem byens moskeer og i den gamle bydel. Bytur straks efter ankomsten i Souken med tedrikning på torvet med udsigt til den livlige handel. I seng kl. 01.15.

Larm det meste af natten fra de omliggende minareter.

19.01.98:
2. Dag - Mandag.

Morgenmad på tagterreassen kl. 09.30 med røræg med løg, brød, smør, flødeost, marmelade, te + “kaffe”. Udsigten findes ikke smukkere.

Gåtur rundt i byen. Meget lidt liv da folk sover. Besøg på Nationalmusseet. Etagen med tæpper og smykker er desværre lukket.

Frokost kl. 14.30. Grillet kylling med homus. En god eftermiddagssøvn. Whisky og solnedgang på tagterrassen.

Aftensmad kl. 20.30. Grillet fisk + en spændende forret. Tur i sølvgaden. Købte et lille smykke.

I seng kl. 24.

20.01.98:
3. Dag - Tirsdag.

Morgenmad kl. 07.00. Køretur med 4-hjulstrækker starter umiddelbart efter morgenmaden.

Besøg i Wadi Dhar, hvor Imanen havde bygget et sommerpalads. Der var lukket for adgang til paladset. Videre gennem små byer, hvor der blev købt ind til frokost. Youghurt, bananer, tun, pandekagebrød og appelsiner. Fremme ved foden af bjerget, hvorpå Shihara er bygget steg vi om til små lastbiler, som skulle fragte os op til Shihara. Vi stod på ladet i 1 3/4 time. En utrolig flot men barsk tur. Aftentur til gammel bro.

Aftensmaden bestod af ris og en form for gule ærter, æggedrys med brød og kage til dessert. Altsammen serveret på gulvet. I seng kl. 21 i fælles sovesal - WC meget primitivt, kun en smule koldt vand. (Lokal Fonduck).

21.01.98:
4. Dag - Onsdag.

Morgenmad kl. 06.30. Igen serveret på gulvet. Afgang mod Kawkaban. Gåtur ned ad bjerget (ca. 1000 meter ned). Den varede ca. 3 ½ time. Meget flot, men også meget barsk tur. Lis faldt 2 gange. Tog sidste del af turen ned til vore 4-hjulstrækkere i førerhuset på den lille lastbil klinet op af et Kalashnikov gevær.

Frokost i det grønne. Samme slags som på turen op til Shihara overnatning i Kawkaban på et “enkelt hotel” (Fonduck) i sovesal, men dog med rent toilet og med bad (varmt/koldt vand)

Aftensmad bestod af kødboller, pommes frites, ris, kogte grøntsager, sød kage, vand og te. Tidlig i soveposen.

22.01.98:
5. Dag - Torsdag.

Tidlig afgang kl. 6.30 for dem, der skulle gå ned af bjerget til Shibam. (350 meter nede). Kl. 7 for dem som kørte til Shibam.Skulle nå et checkpoint uden for Sana’a for turen mod Marib inden kl. 09.00. Nu kl. 10 holder vi stadigvæk her. Tom og Muhammed (vor yeminitiske guide) og en englænder, som taler arabisk kører ind til Sana’a for at skaffe en eskorte af soldater, som er nødvendig for at køre ind i ørkenen. Stedet er trist - et par skure, hvor der fra det ene sælges Kath. Et par vagtposter samt en del mænd, der bare er der.

Ingen eskorte i dag. Vi venter til i morgen. Tilbage til Sana’a med indkvartering på Taj Talha hotel. Frokosten indtages på Taj Sheeba Hotel. Et fint vestligt hotel med nydelig restaurant. Menuen var omelet.

Tilbage gennem markedet til vores hotel. Middagssøvn. Til aften fik vi speciel Ramadan mad, brød i mælk, kalvekød, grøntsager kogt med tomater, friturestegte trekanter med farsfyld og 2 slags kage med te. Derefter aftentur i basaren. Kaffebutik i gammel karavanserai i smøge. Fuldstændig som på Niebuhrs tid. Købte en smuk gammel kniv i sølvbasar.

23.01.98:
6. Dag - Fredag

Morgenmad kl. 7.30. Ved checkpointet ventede en lastbil med bevæbnede mænd, således at vi kunne køre kl. 9. Efter at vi havde passeret forskellige vagtposter fik vi så en bevæbnet soldat med i hver bil i stedet for den bevæbnede eskorte. Desværre kom en af chaufførerne til at fornærme en af mændene ved checkpointet, så vi måtte omkring en militær forlægning for at få bilagt stridighederne. Heldigvis varede det kun et øjeblik. Turen i kanten af Rub al Kahli ørkenen er en meget smuk oplevelse. Indkvartering og frokost på et flot hotel (Bilquis Marib Hotel) - Omelet + pommes frites.

Kl. 15.15 udflugt til det gamle Marib. Lerby som var dronningen af Sabas hovedstad. Der er fundet mange gamle indskrifter, som kan tydes. Besøgte en gammel dames hus for at nyde udsigten fra taget. Magen til primitivt hjem skal man lede længe efter. Køkkenet var uden noget som helst. Der stod et fad og nogle dunke på det lerstampede gulv. Ellers ingenting - kun snavs. Soveværelset med en primitiv jernseng som en slags bænk og lidt tæpper. Udsigten var flot. Den videre tur bragte os på besøg hos en mand, som havde en dromedar, der trak en sesammølle.

Efter dette lille besøg kørte vi ud til den gamle dæmning over wadi’en. Der er ruinerne tilbage af de to sluser i hhv. Nord- og sydenden. Dæmningen har været 600 meter lang og er endelig brudt sammen i år 572 BC.Ved solnedgang blev der budt på en lille whisky og lidt oplæsning på Nordslusen. Købte en sten med indskription på sabæisk og med en hund på den ene side og dromedarer på den andenside.

Aftensmad på hotellet.

Aftentur - med besøg hos bl.a våbenhandlere - for de friske. Lis blev ved sengen.

24.01.98:
7. Dag - Lørdag.

Morgenmad kl. 4.30. Afgang mod ørkenen kl. 5. Vi mødte en pickup med 2 mand som virkede som vagter og vejvisere. Lidt af luften blev lukket ud af dækkene før vi begav os ud i sandet. Så gik det ellers ud over ørkensandet. En meget spændende oplevelse. Undervejs var der mulighed for de, der havde lyst til at prøve at skyde til måls med Kalishnikov’en. Tom var en af dem, der kunne ramme målet (Buuh!!).

Frokosten skulle være et får, som skulle købes, slagtes og tilberedes hos en beduinfamilie. En af bilerne forsvandt i forsøget på at skaffe fåret, så vi måtte vente i ca. 1 ½ time før den dukkede op. Mens vi så på ruinerne i Shabwa lavede 2 af chaufførerne mad sammen med beduinerne. Vi drak te under et træ mens vi ventede. En beduinfamilie dukkede op for at kikke på. En ældre kvinde sagde en masse meget hurtigt imedens hun fægtede med sin kniv. Hun var vist nok ikke vred. Deres bil kunne ikke starte, da de ville køre igen. Stort påstyr for at starte bilen. Efter lang tid og mange forsøg fik manden øje på en lastbil på vejen. Han for ind i sin bil og hentede Kalashnikoven og fyrede et skud af op i luften for at påkalde sig opmærksomhed. Derefter smed han en håndfuld sand op i luften for at vise fredelig hensigt.

Altimens blev maden fragtet ned til os - det var upassende at spise offentligt under Ramadanen. Lammeragout med kogte ris smagte virkelig godt.

Efter maden gik det igen over stok og sten eller sand og sten. Kl. 20.10 var vi fremme ved hotellet (Al Salam Hotel) i Say’un efter 15 timer. Aftensmaden var kamelkød som sammenkogt ret med pommes frites og et stykke ananas til dessert. Aftente og drinks ved den tomme swimming pool.

25.01.98:
8. Dag - Søndag.

Morgenmad kl. 9. Tom havde købt noget lokalt honning, som smagte pragtfuldt. Derefter formiddagstur til Shibam, ørkenens Chicago med en meget flot skyline. 8 - 10 etagers højhuse lavet af soltørrede mudderbrikker. Mange af husene var meget flotte og gamle. De ældste var 600 - 700 år gamle og med mange smukke træskærerarbejder lavet i træ fra Indien. Efter rundturen i Shibam tilbage til Say’un hvor vi var på museum i det gamle sultanpalads og gik en lille tur rundt i gaderne. Frokost på hotellet i Say’un - omelet, kartofler og stegte tomater.

Afgang mod et lille “fint hotel” i Tarim (Al Qubba Hotel), som nok har set bedre dage. Luksussuite med 3 senge, badeværelse med toilet uden brædt og kun med koldt vand. Hyggestund med te og læsning i haven. Poolen blev fyldt med rent grundvand - man sagde det var varmt vand, så der var håb for vandet i bruseren.

Aftensmaden var ged med sammenkogte grøntsager. Aftentur til Tarim - Det var for tidligt da folk ikke var færdige med at spise - videre til Say’un hvor der var en masse handel i de små boder på fortovet. Nogle købte lidt sølv i små butikker, nogle købte stof - Hadramaut vævet. Te i en lokal tebar, hvor der blev spillet en slags bobspil. Det er mærkeligt at se den blanding, der er af indonesisk og yeminitisk både i byggestil, stof og i folks udseende. Tilbage til Tarim for natten.

26.01.98:
9.dag - Mandag.

Morgenmad kl. 8.30. Udflugt til Aynat hvor vi så en gravplads med mange gamle mausolæer. Tilbage i Tarim gik vi en lille rundtur. Her var der ca 50 palæer, som fremmedarbejdere havde bygget. Vores hotel (Al Quppa) er et også et gammelt palads, som blev konfiskeret under krigen og efter krigens afslutning leveret tilbage til den oprindelige ejer. Derefter havde han indrettet hotel i bygningen. Resten af formiddagen blev brugt til afslapning, og da vandet i vandhanen var ret koldt, var der run på poolen før frokost. Denne bestod af ratatoulle og ris.

Eftermiddagstur til Tarim, hvor vi beså et af de gamle paladser, vi havde set tidligere på dagen i Tarim. Man var begyndt at resturere. Paladset. Det kan blive utrolig flot dersom arbejdet kan fuldføres. 

Derefter gik turen til Shibam, hvor vi gik lidt rundt i byen og handlede antikviteter. Købte gammelt træskærerarbejde, som havde været brugt til at lægge hoveddørsnøglen i. Solnedgangen blev betragtet fra et nærliggende højdedrag. Det var et flot syn med Shibam liggende neden for på sletten omgivet af bjerge.

Aftensmaden blev indtaget på hotellet i Tarim og bestod af fisk, pommes frites og mere ratatoulle. Rosente ved poolen.

27.01.98:
10. Dag - Tirsdag.

Morgenmad 6.45. Afgang til Shibam, hvor vi skulle samle dem op, som var taget tidligere afsted for at se solopgang over Shibam. Køretur mod Al Mukala. I Wadi Hadramaut så vi kvinder arbejde i marken iført sort fra top til tå og en karakteristisk meget høj stråhat. 3 kvinder, der kom kørende med en lille vogn trukket at et æsel, så meget maleriske ud. Men også trist, at det anses for nødvendigt at kvinderne i den grad skal skjule deres udseende. Da vi kom ud af Wadien kørte vi efter kort tid op på bjergene. Et trøstesløst og ensformigt stenlandskab. Vejen var meget fint anlagt af kineserne. Ankomst til hotellet i Al Mukala kl. 13.30. Hotellet (Hadramaut Hotel)var bygget til østtyske arbejdere som barak. Var siden overtaget af Universal Tourist Agency som har sat det i stand og indrettet det til hotel. Den Sydyeministiske præsiden havde hovedkvarter her. Ved sin flugt til Oman tog han møblerne med. Hotellet var rent og pænt med ren pool fyldt op med ferskvand. Havet ligger lige neden for. Frokost var omelet og friskbagte boller. Efter frokost var der badning i havet eller poolen. Havet var bedst. Lis sov hele eftermiddagen. Det var rart at sove i en god seng. Hyggestund på altanen med drinks inden aftensmad. Kl. 20.30 afgang til Al Mukala, hvor vi først gik lidt rundt og så basaren. Fik te mens vi venter på at Bente blev fundet. Hun havde mistet gruppen da vi drejede om et hjørne. Aftensmaden blev serveret i en gyde, hvor der var opstillet nogle borde med papirdug. Maden blev også lavet udendørs. Grillet fisk og friskbagt brød. Fisken var skåret igennem og drysset med et stærkt krydderi før den blev grillet. Tom fjernede benene og så gik vi ellers igang. Vi fik en gaffel, men ingen tallerken. Vi spiste direkte fra fadet. Brødet blev lagt på bordet. Det var et herligt måltid, som kostede 250 kr. For fisk og brød til 15 personer. Vandet havde vi selv medbragt.

Efter middagen gik vi en tur i kvindernes basar. Der er kun adgang for kvinder og mænd kun ifølge med kvinder. Der stod en vagt og bad de store drenge om at gå en anden vej. Vores mænd blev accepteret uden problemer. Der var fuld gang i handelen. Tøjet var utrolig farvstrålende med guld og glimmer. På taskerne var der også en masse guld. Her var der i modsætning til de andre steder vi har været rigtige butikker. Trængslen var så voldsom, at vi foretrak at køre med bilen tilbage til hotellet. Nogle få stykker tog taxa hjem senere på natten.

28.01.98:
11. Dag - Onsdag.

Morgenmad kl, 9. Stor morgenbuffet, som dog hurtigt blev ryddet. Formiddagstur til Al Mukala, som nu var en helt anderledes by end i aftes, hvor der var fyldt med boder og folk allevegne. Byen sov med undtagelse af grøntsagstorvet og fiskemarkedet. Her så vi en kvinde hvis hænder og det stykke af armene, som vi fik lov at se, var smukt dekoreret med henna i orange og brunt. Smukke blomster slyngede sig i et dekorativt mønster fra fingerspidserne og op ad armene. Da Tom sammenlignede hænder med hende kom han til at røre hendes. Det medførte utrolig megen fniseri.

Vi gik gennem et tomt fiskemarked. Tomt, dvs. Hovederne fra tidligere fangst lå på jorden. Der var en skrækkelig stank. En mand stod og rensede og parterede fisk i strandkanten. Lidt længere fremme var nogle mænd i gang med at slagte en havskildpadde..

På hjemturen til hotellet så vi Imanens palads udefra. Paladset var tomt med undtagelse af et uinteressant museum i stueetagen. Da Imanen flygtede tog han hele indboet med sig til Oman. Tilbage på hotellet var der badning for vandhundene. Frokost kl. 12, hvor vi fik hummere, pommes frites og frugt, dvs. Ananas, melon og appelsin skåret i terninger. Afgang mod Bir Ali med 3 biler. En måtte vente på at få brød med.

På vejen købte vi 3 store tunfisk, som blev placeret i vore kølekasser. Længere fremme blev der købt brændsel til bål. Vi skal sove på stranden.

Fisken blev afleveret til en gammel mand, som dukkede op fra et lille skur. Han parterede fiskene og gik derefter i gang med at grille fisken over bålet. Hurtigt ind i flammerne, ud i sandet og ind igen. Resultatet var utroligt velsmagende. Der blev serveret ris til. Mens fisken blev tilberedet bød Tom på Champagne og solnedgang over Det indiske Ocean. Stranden var en flot hvid sandstran. Der blev slået 2 mands telte op med skumgummimadrasser i. Da tidevandet steg måtte teltene flyttes længere op på stranden. Det blæste kraftigt op, så nogle foretrak at sove uden telt på stranden et stykke derfra. Vi blev i teltet og trodsede stormen. Kl. 24 blev vi vækket ved at der blev hevet i lynlåsen. Det var Muhammed, vores guide, der ledte efter et telt at sove i. Han tog det ved siden af vores. Det var en lang varm nat på hård bund og med meget lidt søvn.

29.01.98:
12. Dag - Torsdag.

Morgenmad kl. 7. Det brød som bilen havde ventet på fra i går var nu blevet ret tørt. Det gled ned med lidt smøreost, honning marmelade og te. Afgang kl. 8. En lang køretur ventede forude. Ved et checkpoint var der tilsyneladende lidt problemer og vi skulle have en eskorte med. Vi startede med en enkelt soldat med Kalashnikov på skødet af Lillian. 

Han blev efter ca 1 ½ time afløst af en pickup med hele udstyret. Undervejs var der også et lille stop, hvor vore chauffører kunne købe deres uundværlige kath. Efter ca 1 times kørsel forsvandt vor eskorte så. 

Lidt længere fremme blev vi dog igen belemret med en soldat, som var med næsten helt til Aden. Søren følte det var en varm sag at have på skødet.

Frokosten blev indtaget undervejs og bestod i første omgang af colaer og småkager nydt på en tankstation. Her blev der også indkøbt lidt dåsetun og en slags tabasco sovs. Senere fandt vi et træ hvor det nu efterhånden meget tørre brød blev skyllet ned med te. Tunen, limen og tabsco sovsen hjalp også lidt med at få det hele til at glide ned. Det var umuligt at købe brød eller frugt på denne del af turen.

Landskabet var smukt og meget varierende - lidt ørkenagtigt - sten - bjerge - lava.Wadier med bananer, papayaer, bomuld og durra. Langs vejen så vi en masse flygtninge fra Somalia komme gående. Ca 200 kilometer længere fremme lå der en flygtningelandsby, der var financieret af FN. Tom siger, at der er færre flygtninge end der har været. Det er umuligt at anslå antallet. Lejren er ca. 10 år gammel.

Efter ca. 11 timer nåede vi frem til Taiz kl. 19, hvor vi blev indkvarteret på et hotel (Plaza Hotel) med brædt uden skyl (kaput) og koldt vand i bruseren.

I dag er Ramadanen slut. Overalt så vi børn, der allesammen havde fået nyt tøj. De var så søde - utroligt pyntede. Alle pigerne lignede små prinsesser.

Aftensmaden på hotellet var kalvekød, kartoffelmos og en slags hvidkål. Melon til dessert. Efter måltidet en lille aftentur til basaren. Mange butikker var lukkede, men sølvhandlerne stod parat. Købte 2 halskæder.

30.01.98:
13. Dag - Fredag.

Morgenmad kl. 9. Kørte op til Ashrafiya moskeen. En smuk meget gammel moske med mange træskærerier udenfor. Medens vi ventede på at der skulle komme en og lukke op for os besøgte vi en lille sølvhandel. Her købte Lis bare “halskæden”. Tilbage i moskeen fik vi lov til at stå indenfor og kikke ind. Det var et stort hvidt rum med udskæringer eller hvad det nu hedder og tæpper på gulvet. Efter besøget i moskeen kørte vi op på Jabal Saber bjerget til en lille landsby som hed Al Haf. Her kravlede vi op ad en smal sti til det højeste punkt i landsbyen. Hele vejen blev vi fulgt af landsbyens børn, som var utroligt kønne og charmerende. De fleste af de kvinder vi så bar tørklæde men ingen slør. I et hus lavede de te til os og de serverede kage. Nærmest en slags butterdej med honning og et eller andet krydderi (jomfru i det grønne). Meget fedtet men ikke overvældende sød. 2 af pigerne fik malet henna dekorationer på hænderne og 2 fik lavet dekoration på fødderne. De fandt også nogle indiske tørklæder, så beboerne havde reddet sig en lille ekstrafortjeneste. 

Vejen op til Al Haf var utrolig dårlig. Det er måske grunden til at det hotel, som de havde bygget på i ca. 10 år endnu ikke var færdig. Det lå ellers flot med udsigt ned over Taiz. Et utroligt luksus hotel så det ud til.

Til frokost fik vi fisk, antagelig en slags laks. Det smagte godt.

Eftermiddagstur til et udsigtspunkt over byen, hvor vi drak te og spiste medbragte gede rygeoste. Der var to forskellige slags. Den første var salt og saftig. Den anden var knap så salt og lidt tørrere idet de begge var meget røgede og utrolig velsmagende. Derefter gik vi ned til byen igen. Målet var en der solgte gamle dragter og sølvhandlerne, som ventede på os. Her købte Lis perlekæderne til Charlotte og Marianne, samt en smuk kæde med holder til amuletter eller koranskrifter. Der 

blev også indkøbt juice til Niebuhr partyet efter aftensmaden. Kl. 20 fik vi en lille drink på altanen.

Aftensmaden var tomatsuppe, kalvekød og lammefars ruller, ris og nogle sammenkogte grøntsager i sovs. Desserten var bananer og appelsiner.
Til partyet viste Tom os sit indkøb af gamle bøger og bederuller. Han havde købt højsangen håndskrevet og flot dekoreret, skrevet på koptisk. Omslaget var tyndt træ med udskæringer. Forrest og bagerst var flere sider akvareller af helgener. De 4 andre bøger var vist ikke helt så flotte. Den ene bederulle vi så var utrolig smuk. Sølvhandleren viste tingene frem for Tom, da vi andre var gået, i et lille rum. Det var meget hemmeligt - noget med at sælge hellige skrifter. Desuden havde Tom købt en lille figur (kamel) af en eller anden form for sten. Kamelen havde været dyr. Jeg ved ikke hvad den er værd. Bøgerne tror jeg kan indbringe en formue. Efter denne lille demonstration af Toms handel fik vi brug for de indkøbte juicer, da Tom havde skaffet lidt smuglervodka. Oplæsning af udvalgte digte mm.

31.01.98:
14.dag - Lørdag.

Morgenmad kl. 7. Afgang kl. 7.30 mod Jibla. Vi gik ca. ¾ timeo p til den lille by Jibla, hvor der var en gammel moske, hvor vi måtte stå i døren og kikke ind. Vores lokale guide her Arwa ligesom en tidligere dronning, som havde regeret fra Jibla. Efter besøg i moskeen var vi oppe på taget af et hus og så ud over byen. Der var en lille basar, som vi gik igennem ned til vores biler. Kl. ca. 11 kørte vi videre i Niebuhrs spor. Inden vi krøb over det højeste pas mellem Ibb og Yarim fik vi en lille lækker frokost med lutter grøntsager og brød.

Opturen over passet var utrolig flot. 20 km. efter passet nåede vi frem til Yarim. En utrolig grim og snavset by. Her var en gammel moske, som Niebuhr havde lavet en skitse af. Det var i denne by at Forskål døde.

Fra Yarim var det en relativ enkel transportstrækning til Sana’a, hvor vi igen blev indkvarteret på Talha Hotel. Tagterrasse med kølig lokal drinks. Aftensmad på hotellet kl. 7.30. Kylling, ris, brød og homus. Dessert var banan og appelsin.

01.02.98:
15. Dag - Søndag.

Morgenmad kl. 9. Fridag hvor vores første mål var indkøb af batterier til mikrofonen i videoen. Det lykkedes allerede i første butik vi var inde i. Kikkede rundt i den gamle by og souken. Frokost kl. 13 bestod af hhv. Kyllingesuppe og tomatsuppe samt shiskebab. Efter en middagslur gik vi igen en tur i souken og købte krydderier og myhra. Vi havde håbet der var flere butikker åbne, men det er nok svært at komme igang efter Ramadanen. Gik sammen med Jytte, Lise og Lillian op på teterrassen ved Bab el Yemen og drak te. Her er en herlig udsigt lige ned i souken og på folkelivet. 5*te kostede 2,50 kr.

Tilbage på hotellet nåede vi lige solnedgangen før vi i bus blev kørt ud at spise. Restauranten lignede lidt af et folkekøkken. Men der var rent. Det kolde neonlys er åbenbart ikke til at undgå. Vi var i køkkenet og se hvordan de bagte brød og grillede fisk i de sædvanlige ovne. Sovsen lavet af grøntsager blev lavet på gas med en meget stærk varme. Det lignede flammen fra et svejseapparat. Vi fik brødet serveret foldet sammen på midten lagt direkte på plasticdugen. Fisken var som sædvanlig meget velsmagende.

Vi kørte tidligt hjem til hotellet. Aino skulle rejse hjem, og Tom skulle hente de nye gæster.

02.02.98:
16. dag - Mandag.

Morgenmad kl. 9. Afgang mod Thula. Vi er nu blevet 7 personer + 2 biler mere. Det er næsten for mange at gå rundt sammen. Igen en smuk køretur. Der må være kommet regn fornyligt for der er usædvanlig grønt. I Thula gik vi rundt i de små gyder og så på de gamle huse, som var meget smukke og igen anderledes end dem vi tidligere havde set. I en lille biks købte Lis en fin sølvring for 20 kr. Frokosten fik vi i Shibam på et sted, som chaufførerne havde anbefalet. Mange forskellige retter - en slags tynd spaghetti, som det vi fik i is i Iran, blandet med noget brunt, en varmt ret med noget grønt flydende over, sammenkogte grøntsager, lam i lyserøde ris, alm. Spaghetti, en ret med spejlæg, kartofler og auberginer. Altsammen serveret med brød. Derefter te og kage. Det hele blev serveret på et meget lavt bord. Vi sad på hynder på hver side af bordet. Det var et meget lækkert måltid.

Efter frokosten kørte vi til Al Mahweet. Indkvartering på hotellet (Al Mahweet Hotel) kl. 16.30. et nydeligt rent hotel med et pænt badeværelse. Kl. 17.15 en spadseretur til den gamle by som ligger oppe på bjerget.

Aftensmad var grilspyd med grøntsager og gedekød, som godt kunne have været mere mørt.

03.02.98:
17. Dag - Tirsdag.

Morgenmad kl. 7.30. derefter en morgengåtur til et udsigtspunkt ovenfor byen. Imens havde chaufførerne købt ind til frokost. Efter gåturen kørte vi en meget smuk tur mellem bjergene i Wadi Surdud, som var fyldt med vand (noget overraskende for Tom og Muhammed). Efter nogen tids kørsel blev vi sat af bilerne og skulle gå frem til stedet for frokost. Chaufførerne kørte i forvejen. Vi gik i ca ¾ time og fik rigelig våde sko. Det var utroligt smukt og frodigt. Af og til dukkede der folk op, som enten vogtede geder eller hentede vand ved vandledninger. Da vi nåede bilerne var der frokost med yougurth, tunfisk, fetaost, bananer og brød.

Derefter fortsatte vi en meget smuk tur til overnatningsstedet Al Hajarah (Al Hajara Fonduck) Indkvartering og derefter en lille gåtur rundt i byen og udsigt til solnedgangen fra et udsigtpunkt. Desværre kom der lidt lette skyer drivende ind over byen, så vi måtte fortrække til hotellet. Herefter en lille hyggesnak i soverummet. Vi skal heldigvis kun sove 6 i rummet og der er dobbeltmadrasser og enkeltmadrasser. Før aftensmaden fik vi en lille whisky i Kathrummet.

Aftensmaden blev serveret på gulvet i samme rum, og bestod af kylling, spejlæg, pommes frites, brød, banan afsluttende med te og kage.

Efter maden var der musik og dans af værten og hans sønner + en hel masse, som bare var der. De var meget dygtige både til at spille og danse. Der var selvfølgelig kun mænd. De dansede nogle danse, hvor de brugte knivene. Hvad det symbolsk skulle forestille ved jeg ikke, men det så flot ud. Derefter viste de forskellige tricks. Tom optrådte med sit nummer, hvor han får en mønt til at forsvinde ind i armen så den kommer ud af munden. Det foregik ved højlydte anstrengende råb. Hvergang Tom råbte blev de så forskrækkede. Det sjoveste var at se deres reaktioner. De blev lidt bange. Det skyldes at de er lidt overtroiske. Derefter en lang nat i soveposen. Det er svært at sove sammen med så mange.

04.02.98:
18. Dag - Onsdag. (Sidste dag i Yemen).

Morgentur op af bjerget efter mogenmaden kl. 6.30. De langsomste startede kl. 7 og de hurtigere kl 7.30. Det var meningen, at bilerne skulle køre kl. 8. Nu er kl. 8.30 og de venter stadigvæk på at komme afsted. Afgang kl. 8.40. En times meget anstrengende, men meget smuk tur. Vejene var kun et støvet æselspor. Rundt på den anden side af bjerget mødtes de kørende og de gående, hvorefter man gik op til toppen i den lille by, hvor vi mødtes ved. Her fik vi lidt te og nød udsigten over bjergene.

Derefter fortsatte vi til en lille by, som hed Hoteib. Det er en helligdom for Ismail sekten. Der var en lille hvidmalet moske, som vi ikke kunne komme ind i. Der gik mange damer og unge piger uden slør i en slags indisk inspireret tøj. Helt oppe på toppen kun tilgængelig ad en vanskelig passabel stentrappe lå en hellig moske. Helt ude på kanten. Det var kun de barske, der kunne klare turen helt op.

Herefter gik turen for fuld fart mod Sana’a. Bilen bippede mange gange. Dvs. når farten kommer op over 120 km/t lyder en tone. 

Frokosten skulle vi have på en palæstinensisk restaurant. Her fik vi yougurth, kylling, kartofler med grøntsager og ris. Tilbage ved Talha Hotel fik vi taget afsked med chaufførerne efter en lille tale fra Tom til chaufførerne og en replik fra chaufførerne til os.

Vi fik værelser sat til disposition, således at vi kunne bade og pakke kufferterne. Vi nåede også en lille tur i souken endnu en gang for at se om vi kunne få brugt de sidste Rialer. Vi købte flere krydderier og en lille dims, som Lis troede kunne åbnes. Det kunne den ikke, men den brækkede lidt. (Nå, så må der gang i limen når vi kommer hjem).

Efter badning og kuffertpakning var vi en sidste gang tå taget, hvor vi igen hørte råbene fra alle minareterne. Der var kommet en del skyer og vi kunne se nogle lyn langt væk. Torden kunne vi ikke høre. Om det skyldtes larmen fra minareterne eller at uvejret var for langt væk ved jeg ikke.

Aftensmaden var kyllingesuppe, brød, farsruller og nogle kødstumper samt noget fiskefilletagtigt noget, pommes frites og ris. Ikke nogen udpræget fornøjelse.

Tofi (chefchaufføren) kom for at køre vores bagage til lufthavnen. Han havde en lille afskedsgave med til os. En lille flettet kurv med krydderier i. Herefter blev vi kørt til lufthavnen i bus. Her blev vores bagage læsset på båndet og gennemlyst. Vi slap allesammen igennem. De 2, som havde købt statuer, måtte vise dem frem, men vagterne kunne godt se at det var nye figurer. Sana’as internationale lufthavn var meget lidt international. Toiletterne var lyseblå pedallokummer med en mørkeblå plastspand med vand samt en tom konservesdåse fra flåede tomater til at skylle efter med.

Fra Sana’a var der kun ganske få passagerer. Men i Jeddah blev maskinen fyldt op. Det var en meget broget skue af mænd af meget 

forskelligt udseende. Stor forskel fra de smukke mænd vi havde set i Yemen. Der var kun ganske få kvinder. Håndbagagen var enorm og særpræget. Det store hit var “guld” termokander med moskeer i ophøjet mønster. Det er meget svært at sove i flyet, så vi var godt trætte da vi nåede Amsterdam. Efter ca 2 ½ times ventetid gik turen til København. Tolderne interesserede sig heldigvis ikke for os. Alle slap let igennem.

